CELEX: 32017R0391
Language: ro
Date: 2016-11-11 00:00:00
Title: Regulamentul delegat (UE) 2017/391 al Comisiei din 11 noiembrie 2016 de completare a Regulamentului (UE) nr. 909/2014 al Parlamentului European și al Consiliului în ceea ce privește standardele tehnice de reglementare pentru detalierea conținutului raportărilor referitoare la decontarea internalizată (Text cu relevanță pentru SEE. )

10.3.2017   
            
            
               RO
            
            
               Jurnalul Oficial al Uniunii Europene
            
            
               L 65/44
            
         REGULAMENTUL DELEGAT (UE) 2017/391 AL COMISIEI
   din 11 noiembrie 2016
   de completare a Regulamentului (UE) nr. 909/2014 al Parlamentului European și al Consiliului în ceea ce privește standardele tehnice de reglementare pentru detalierea conținutului raportărilor referitoare la decontarea internalizată
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 (1), în special articolul 9 alineatul (2) al doilea paragraf,
   întrucât:
   
               (1)
            
            
               Autoritatea Europeană pentru Valori Mobiliare și Piețe (ESMA) a analizat „Raportul privind rezultatele sondajului de opinie efectuat de către Comitetul european al inspectorilor bancari cu privire la decontarea internalizată operată de băncile custode și la activitățile similare celor ale contrapărților centrale” din 17 aprilie 2009, din care reiese că există diferențe semnificative între statele membre cu privire la normele și procedurile de monitorizare ale operatorilor de decontare și cu privire la înțelegerea conceptului de decontare internalizată.
            
         
               (2)
            
            
               În conformitate cu Regulamentul (UE) nr. 909/2014, operatorii de decontare raportează decontările internalizate pe care le execută. Pentru a se asigura o perspectivă generală exactă asupra ariei de acoperire și a volumului decontării internalizate, este necesar să se detalieze conținutul raportărilor. Raportarea privind decontarea internalizată ar trebui să prezinte informații detaliate referitoare la volumul agregat și la valoarea agregată ale instrucțiunilor de decontare executate de operatorii de decontare în afara cadrului sistemelor de decontare a titlurilor de valoare, indicând clasa de active, tipul de tranzacție cu titluri de valoare, tipul de client și depozitarul central pentru titluri de valoare (CSD) emitent.
               Operatorii de decontare ar trebui să raporteze numai decontările internalizate aferente instrucțiunilor de decontare ale clienților înscrise în registrele proprii. Operatorii de decontare nu ar trebui să raporteze ajustările ulterioare ale pozițiilor înscrise în conturile din registre pentru a reflecta decontarea instrucțiunilor de către alte entități din succesiunea de dețineri de titluri de valoare, întrucât acestea nu se califică drept decontări internalizate. În mod similar, operatorii de decontare nu ar trebui să raporteze tranzacțiile executate într-un loc de tranzacționare și transferate de către acesta unei contrapărți centrale (CPC) în vederea compensării sau către un CSD în vederea decontării.
            
         
               (3)
            
            
               Pentru a facilita compararea datelor referitoare la operatorii de decontare, calcularea valorii instrucțiunilor de decontare internalizată conform prezentului regulament ar trebui să se bazeze pe date și metodologii fiabile și obiective.
            
         
               (4)
            
            
               Cerințele de raportare prevăzute de prezentul regulament pot necesita modificări semnificative ale sistemelor informatice, testarea pieței sau modificarea mecanismelor juridice ale instituțiilor respective. Prin urmare, este necesar ca instituțiile să beneficieze de timp suficient pentru a se pregăti în vederea aplicării cerințelor menționate.
            
         
               (5)
            
            
               Prezentul regulament se bazează pe proiectul de standarde tehnice de reglementare transmis Comisiei de către ESMA.
            
         
               (6)
            
            
               ESMA a efectuat consultări publice cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat opinia Grupului părților interesate din domeniul valorilor mobiliare și piețelor înființat în conformitate cu articolul 10 din Regulamentul (UE) nr. 1095/2010 al Parlamentului European și al Consiliului (2).
            
         
               (7)
            
            
               În conformitate cu articolul 9 alineatul (2) din Regulamentul (UE) nr. 909/2014, în procesul de elaborare a proiectului de standarde tehnice de reglementare pe care se bazează prezentul regulament, ESMA a colaborat intens cu membrii Sistemului European al Băncilor Centrale,
            
         ADOPTĂ PREZENTUL REGULAMENT:
   Articolul 1
   În sensul prezentului regulament, se aplică următoarele definiții:
   
               1.
            
            
               „instrucțiune de decontare internalizată” înseamnă instrucțiunea unui client al operatorului de decontare de a pune la dispoziția unui beneficiar un cuantum monetar, de a transfera proprietatea asupra unui titlu de valoare sau a garanției aferente prin înscrierea într-un cont dintr-un registru sau prin alt mijloc, în vederea decontării de către operatorul de decontare în propriile registre și nu printr-un sistem de decontare a titlurilor de valoare;
            
         
               2.
            
            
               „instrucțiune de decontare internalizată neexecutată” înseamnă neexecutarea unei decontări sau decontarea parțială a unei tranzacții cu titluri de valoare la data convenită de părțile implicate, din cauza unei lipse de titluri de valoare sau de fonduri bănești, indiferent de motivul care stă la baza acesteia.
            
         Articolul 2
   (1)   Raportările menționate la articolul 9 alineatul (1) primul paragraf din Regulamentul (UE) nr. 909/2014 conțin următoarele informații:
   
               (a)
            
            
               codul de țară al locului unde își are sediul operatorul de decontare;
            
         
               (b)
            
            
               marca temporală a raportării;
            
         
               (c)
            
            
               perioada de raportare;
            
         
               (d)
            
            
               identificatorul operatorului de decontare;
            
         
               (e)
            
            
               datele de contact ale operatorului de decontare;
            
         
               (f)
            
            
               volumul agregat și valoarea agregată, exprimată în euro, ale instrucțiunilor de decontare internalizată executate de operatorul de decontare în perioada de raportare;
            
         
               (g)
            
            
               volumul agregat și valoarea agregată, exprimată în euro, ale instrucțiunilor de decontare internalizată executate de operatorul de decontare în perioada de raportare, defalcate pe următoarele tipuri de instrumente financiare:
               
                           (i)
                        
                        
                           valorile mobiliare menționate la articolul 4 alineatul (1) punctul 44 litera (a) din Directiva 2014/65/UE a Parlamentului European și a Consiliului (3);
                        
                     
                           (ii)
                        
                        
                           titlurile menționate la articolul 4 alineatul (1) punctul 61 din Directiva 2014/65/UE;
                        
                     
                           (iii)
                        
                        
                           valorile mobiliare menționate la articolul 4 alineatul (1) punctul 44 litera (b) din Directiva 2014/65/UE, altele decât cele menționate la litera (g) punctul (ii) din prezentul paragraf;
                        
                     
                           (iv)
                        
                        
                           valorile mobiliare menționate la articolul 4 alineatul (1) punctul 44 litera (c) din Directiva 2014/65/UE;
                        
                     
                           (v)
                        
                        
                           fondurile tranzacționate la bursă, definite la articolul 4 alineatul (1) punctul 46 din Directiva 2014/65/UE;
                        
                     
                           (vi)
                        
                        
                           unitățile de fond emise de organisme de plasament colectiv, altele decât fondurile tranzacționate la bursă;
                        
                     
                           (vii)
                        
                        
                           instrumente ale pieței monetare, altele decât cele menționate la punctul (ii);
                        
                     
                           (viii)
                        
                        
                           certificatele de emisii;
                        
                     
                           (ix)
                        
                        
                           alte instrumente financiare;
                        
                     
         
               (h)
            
            
               volumul agregat și valoarea agregată, exprimată în euro, pentru toate instrucțiunile de decontare internalizată executate de operatorul de decontare în perioada de raportare, defalcate pe următoarele tipuri de tranzacții cu titluri de valoare:
               
                           (i)
                        
                        
                           achiziționare sau vânzare de titluri de valoare;
                        
                     
                           (ii)
                        
                        
                           operațiuni de gestionare a garanțiilor reale;
                        
                     
                           (iii)
                        
                        
                           dare cu împrumut și luare cu împrumut de titluri de valoare;
                        
                     
                           (iv)
                        
                        
                           tranzacții de răscumpărare;
                        
                     
                           (v)
                        
                        
                           alte tranzacții cu titluri de valoare;
                        
                     
         
               (i)
            
            
               volumul agregat și valoarea agregată, exprimată în euro, ale instrucțiunilor de decontare internalizată executate de operatorul de decontare în perioada de raportare, pentru următoarele tipuri de clienți:
               
                           (i)
                        
                        
                           clienți profesionali menționați la articolul 4 alineatul (1) punctul 10 din Directiva 2014/65/UE;
                        
                     
                           (ii)
                        
                        
                           clienți de retail menționați la articolul 4 alineatul (1) punctul 11 din Directiva 2014/65/UE;
                        
                     
         
               (j)
            
            
               volumul agregat și valoarea agregată, exprimată în euro, a instrucțiunilor de decontare internalizată pentru transferuri de numerar executate de operatorul de decontare în perioada de raportare;
            
         
               (k)
            
            
               volumul agregat și valoarea agregată, exprimată în euro, a instrucțiunilor de decontare internalizată executate de operatorul de decontare în perioada de raportare, defalcate pe fiecare CSD care asigură serviciile de bază menționate la punctul 1 sau 2 din secțiunea A din anexa la Regulamentul (UE) nr. 909/2014, în ceea ce privește titlurile de valoare suport;
            
         
               (l)
            
            
               volumul agregat și valoarea agregată, exprimată în euro, a instrucțiunilor de decontare internalizată menționate la literele (g)-(j), defalcate pe fiecare CSD care asigură serviciile de bază menționate la punctul 1 sau 2 din secțiunea A din anexa la Regulamentul (UE) nr. 909/2014, în ceea ce privește titlurile de valoare suport;
            
         
               (m)
            
            
               volumul agregat și valoarea agregată, exprimată în euro, a instrucțiunilor de decontare internalizată menționate la literele (f)-(l) și neexecutate în perioada de raportare;
            
         
               (n)
            
            
               raportul instrucțiunilor de decontare internalizată menționate la literele (f) – (l) neexecutate, față de:
               
                           (i)
                        
                        
                           valoarea agregată, exprimată în euro, a instrucțiunilor de decontare internalizată executate de operatorul de decontare și a instrucțiunilor de decontare internalizată neexecutate;
                        
                     
                           (ii)
                        
                        
                           volumul agregat al instrucțiunilor de decontare internalizată executate de operatorul de decontare și al instrucțiunilor de decontare internalizată neexecutate.
                        
                     
         Pentru instrucțiunile menționate la literele (k) și (l) din primul paragraf, în cazul în care nu sunt disponibile informații referitoare la CSD care asigură serviciile de bază menționate la punctul 1 sau 2 din secțiunea A din anexa la Regulamentul (UE) nr. 909/2014 pentru emisiunea de titluri de valoare suport, se utilizează ca substituent primele două caractere ale codurilor ISIN pentru titlurile de valoare.
   (2)   Pentru conversia altor monede în euro se utilizează rata de schimb valutar a Băncii Centrale Europene din ultima zi a perioadei de raportare, dacă este disponibilă.
   (3)   Valoarea agregată a instrucțiunilor de decontare internalizată menționate la alineatul (1) se calculează astfel:
   
               (a)
            
            
               în cazul instrucțiunilor de decontare internalizată contra plată, ca valoare a decontării fondurilor bănești;
            
         
               (b)
            
            
               în cazul instrucțiunilor de decontare internalizată fără plată, ca valoare de piață a titlurilor de valoare sau, dacă aceasta nu este disponibilă, ca valoare nominală a titlurilor.
            
         Valoarea de piață menționată la primul paragraf litera (b) se calculează astfel:
   
               (a)
            
            
               pentru instrumentele financiare menționate la articolul 3 alineatul (1) din Regulamentul (UE) nr. 600/2014 al Parlamentului European și al Consiliului (4) admise la tranzacționare în locuri de tranzacționare din Uniune, ca valoare determinată pe baza prețului de închidere din cea mai relevantă piață din punct de vedere al lichidității, prevăzută la articolul 4 alineatul (6) litera (b) din regulamentul menționat;
            
         
               (b)
            
            
               pentru alte instrumente financiare decât cele menționate la litera (a), admise la tranzacționare în locuri de tranzacționare din Uniune, ca valoare determinată pe baza prețului de închidere a locului de tranzacționare din Uniune, care înregistrează cea mai mare cifră de afaceri;
            
         
               (c)
            
            
               pentru alte instrumente financiare decât cele menționate la literele (a) și (b), ca valoare determinată pe baza prețului calculat conform unei metodologii prestabilite, aprobate de autoritatea competentă, care se bazează pe criterii referitoare la datele de piață, cum ar fi prețurile de piață disponibile în locurile de tranzacționare sau la firmele de investiții.
            
         Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 10 martie 2019.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 noiembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 257, 28.8.2014, p. 1.
   
      (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
   
      (3)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
   
      (4)  Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).